‌ ‌ରିତିକା ସିଂହ‌  (ଜନ୍ମ: ୧୬ ଡିସେମ୍ବର ୧୯୯୪) ଜଣେ ଭାରତୀୟ ‌ମୁଷ୍ଟି ଯୋଦ୍ଧା‌ ଏବଂ କଥାଚିତ୍ର ଅଭିନେତ୍ରୀ, ଯିଏକି ତେଲୁଗୁ, ତାମିଲ ଏବଂ ହିନ୍ଦୀ ଚଳଚ୍ଚିତ୍ରରେ ଅଭିନୟ କରନ୍ତି  । ରିତିକା ୨୦୦୯ରେ ‌ଏସିଆନ ଇନ୍‌ଡୋର୍ ଗେମ୍‌ସ୍‌‌ରେ ଭାରତୀୟ ମୁଷ୍ଟି ଯୋଦ୍ଧା ଭାବରେ ଭାଗନେଇଥିଲେ ଏବଂ ୨୦୧୨ରେ ‌ସୁପର ଫାଇଟ୍ ଲିଗ୍‌‌ରେ ମଧ୍ୟ ଭାଗନେଇଥିଲେ । ଏହାପରେ ସେ ୨୦୧୬ରେ ସୁଧା କୋଙ୍ଗର ପ୍ରସାଦଙ୍କ ତାମିଲ ଚଳଚ୍ଚିତ୍ର ‌ଇରୁଧି ସୁତ୍ତ୍ରୁ‌ ଜରିଆରେ ଅଭିନୟ ଜଗତରେ ପ୍ରବେଶ କରିଥିଲେ । ଏହି ଚଳଚ୍ଚିତ୍ରଟି ମଧ୍ୟ ହିନ୍ଦୀରେ ‌ସଳା ଖଡ଼ୁସ୍‌‌ଭାବରେ ମୁକ୍ତିଲାଭ କରିଥିଲା । ଏହି ଚଳଚ୍ଚିତ୍ରରେ ଅଭିନେତା ‌ଆର୍ ମାଧବନ୍‌‌ ମୁଖ୍ୟ ଭୂମିକାରେ ଅଭିନୟ କରିଥିଲେ । ଇରୁଧି ସୁତ୍ତ୍ରୁରେ ଅଭିନୟ ପାଇଁ ରିତିକାଙ୍କୁ ୬୩ତମ ଜାତୀୟ ଚଳଚ୍ଚିତ୍ର ପୁରସ୍କାରେ ଏକ ସ୍ୱତନ୍ତ୍ର ପୁରସ୍କାର ମିଳିଥିଲା । ସେହିପରି ଏହାର ହିନ୍ଦୀ ସଂସ୍କରଣ ସଳା ଖଡ଼ୁସ୍ ପାଇଁ ୬୨ତମ ଫିଲ୍ମ‌ଫେୟାର ଉତ୍ସବରେ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲାବେଳେ ‌ଜି ସିନେ ଆୱାର୍ଡ଼‌ରେ ମଧ୍ୟ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲା । ପ୍ରାରମ୍ଭିକ ଜୀବନ ରିତିକା ସିଂହ ୧୬ ଡିସେମ୍ବର ୧୯୯୪ରେ ମୁମ୍ବାଇରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ମୋହନ ସିଂହ ହେଉଛନ୍ତି ଜଣେ ମୁଷ୍ଟି ଯୋଦ୍ଧା । ରିତିକା ୭ବର୍ଷ ବୟସରୁ ତାଙ୍କ ବାପାଙ୍କ ତ‌ତ୍ୱାବଧାନରେ ମୁଷ୍ଟି ଯୁଦ୍ଧର ପ୍ରଶିକ୍ଷଣ ନେଇଥିଲେ । ମୁଷ୍ଟି ଯୁଦ୍ଧ ରିତିକା ତାଙ୍କ ବାପାଙ୍କଠାରୁ ମୁଷ୍ଟିଯୁଦ୍ଧର ପ୍ରଶିକ୍ଷଣ ନେବା ପରେ ୨୦୦୯ରେ ଏସିଆନ୍ ଇନ୍‌ଡୋର୍ ଗେମ୍‌ରେ ୫୨ କେଜି ବର୍ଗ ମୁଷ୍ଟିଯୁଦ୍ଧରେ ଭାଗନେଇଥିଲେ । ଏହାପରେ ସେ ୨୦୧୨ରେ ସୁପର ଫାଇଟ୍ ଲିଗ୍‌‌ରେ ଭାଗନେଇଥିଲେ, ଯେଉଁଠି ସେ ମୁଷ୍ଟିଯୁଦ୍ଧ ସ‌ହ କିଛି ମିଶ୍ରିତ ସାମରିକ ଯୁଦ୍ଧରେ ଲଢ଼ିଥିଲେ । ଅଭିନୟ ଜୀବନ ୨୦୧୩ରେ ତାମିଲ ଚଳଚ୍ଚିତ୍ର ନିର୍ଦ୍ଦେଶକ ସୁଧା କୋଙ୍ଗର ପ୍ରସାଦ ରିତିକାଙ୍କୁ ସୁପର ଫାଇଟ୍ ଲିଗ୍‌ରେ ଦେଖିଥିଲେ ଏହାପରେ ସେ ତାଙ୍କୁ ତାଙ୍କର ଦ୍ୱୀଭାଷୀ ଚଳଚ୍ଚିତ୍ର ‌ଇରୁଧି ସୁତ୍ତ୍ରୁ/ସଳା ଖଡ଼ୁସ୍‌‌ରେ ଅଭିନୟ ପାଇଁ ସୁପର ଫାଇଟ୍ ଲିଗ୍‌ର ସଭପତି ରାଜ କୁନ୍ଦ୍ରାଙ୍କଦ୍ୱାରା ପ୍ରସ୍ତାବ ଦେଇଥିଲେ । ଏହି ଚଳଚ୍ଚିତ୍ର ଉଭୟ ତାମିଲ ଏବଂ ହିନ୍ଦୀ ଭାଷାରେ ମୁକ୍ତିଲାଭ କରିଥିଲା । ଚଳଚ୍ଚିତ୍ରର ପ୍ରଯୋଜନା କରିଥିଲେ ମୁଖ୍ୟ ଭୂମିକାରେ ଥିବା ଆର୍. ମାଧବନ୍ ଏବଂ ରାଜକୁମାର ହିରାନୀ । ଚେନ୍ନାଇର ଏକ ବସ୍ତି ଅଞ୍ଚଳରେ ବଢ଼ିଥିବା ଗୋଟେ ଝିଅକୁ ମୁଷ୍ଟି ଯୁଦ୍ଧର ପ୍ରଶିକ୍ଷଣ ଦେଇ ଆନ୍ତର୍ଜାତୀୟ ସ୍ତରରେ ବିଜୟିନୀ କରିବାର ଦୃଶ୍ୟ ଦେଖାଯାଇଥିଲା ଚଳଚ୍ଚିତ୍ରରେ । ଏହି ଚଳଚ୍ଚିତ୍ରଟି ୨୦୧୬ ଜାନୁଆରୀରେ ମୁକ୍ତିଲାଭ କରିଥିଲା । ଏହି ଚଳଚ୍ଚିତ୍ରରେ ଅଭିନୟ ପାଇଁ ରିତିକାଙ୍କୁ ଉତ୍ତମ ମନ୍ତବ୍ୟ ମିଳିଥିଲା । ଏହି ଚଳଚ୍ଚିତ୍ରରେ ଅଭିନୟ ପାଇଁ ରିତିକାଙ୍କୁ ୬୩ତମ ଜାତୀୟ ଚଳଚ୍ଚିତ୍ର ପୁରସ୍କାର ଉତ୍ସବରେ ଏକ ସ୍ୱତନ୍ତ୍ର ସମ୍ମାନ ମିଳିଥିଲା । ଏହି ଚଳଚ୍ଚିତ୍ର ପାଇଁ ରିତିକାଙ୍କୁ ୬୨ତମ ଫିଲ୍ମ‌ଫେୟାରରେ ଶ୍ରେଷ୍ଠ ନବାଗତା ସମ୍ମାନ ମିଳିଥିଲା ଏବଂ ଜି ସିନେ ଆୱାର୍ଡ଼ରେ ମଧ୍ୟ ଶ୍ରେଷ୍ଠ ନବାଗତା ସମ୍ମାନ ମିଳିଥିଲା । ଏହାପରେ ରିତିକା ଅନ୍ୟ ଏକ ତାମିଲ ଚଳଚ୍ଚିତ୍ର ‌ଆନ୍ଦବନ୍ କଟ୍ଟାଲାଇ‌ରେ ଅଭିନୟ କରିଥିଲେ । ଏହି ଚଳଚ୍ଚିତ୍ରଟି ସେପ୍ଟେମ୍ବର ୨୦୧୬ରେ ମୁକ୍ତିଲାଭ କରିଥିଲା । ୨୦୧୭ରେ ରିତିକାଙ୍କର ଅନ୍ୟ ଏକ ତାମିଲ ଚଳଚ୍ଚିତ୍ର ମୁକ୍ତିଲାଭ କରିଥିଲା ‌ଶିବଲିଙ୍ଗ‌ । ସଳା ଖଡ଼ୁସ୍‌ ଚଳଚ୍ଚିତ୍ର ତେଲୁଗୁ ଭାଷାରେ ପୁନଃନିର୍ମିତ ହୋଇଥିଲା । ଏହି ଚଳଚ୍ଚିତ୍ରର ନାମ ଥିଲା ‌ଗୁରୁ‌, ଯେଉଁଥିରେ ରିତିକା ମଧ୍ୟ ଅଭିନୟ କରିଥିଲେ ।